
Soekligte gly oor die gebroke landskap; die ruïnes in die valleie, die hange waar eens rykmanshuise gepryk het, oor die besoedelde see vol wrakke. Die klank van konflik vul die lug wat reeds met die geur daarvan versadig is. Die hitte van vure wat nooit toegelaat word om te blus nie dra by tot die verwesenliking van die oer-oue gesegde: oorlog is hel.

Drie figure in grys gevegsdrag skarrel koes-koes op teen die voet van die berg op soek na skuiling. Dis onuithoudbaar in die laagtes, waar vlam en gifgas alles verteer en verstik. Die grootste een is ’n man van ongeveer dertig en kort agter hom, binne reikafstand volg twee vroue. Die vrou reg agter die man is lank met ligte hare, die agterste een klein en donker. Beide lyk te mooi om soldate te kan wees, maar dis abnormale tye hierdie.

Die man, klaarblyklik die leier, lig sy linkerhand en hulle hurk dadelik, bly roerloos sit. Uit die rook verskyn ’n aantal robotte. Swart roetsmeersels verberg beide hulle kamoeflering en kentekens, maar die drie verkenners weet dat die robotte vyande is – so ver agter die gevegslinies is geen vriende nie. Alles wat beweeg beteken gevaar – die dood of gevangenisskap. En die dood is beslis verkieslik in hierdie geval.

Die man praat nie. Hy wys met sy handpalm na onder. Sy metgeselle aktiveer hulle lasergewere en wag. Die donker silhoeëte van die vyand lyk skrikwekkend groot in die swak lig. Reusagtig. Dodelik. Maar die drie kamerade onderdruk hulle vrees.

Om paniekerig te raak is so goed as selfdood. Elkeen kies ’n teiken. Behalwe hulle harte wat in hulle ore tromspeel, is net die gerammel van ontploffings na die noordweste hoorbaar.

Die swartkop, luitenant Samanda Fastino, lig haar kop om beter te sien. Rook begin weer stadig in die lui warm lug dwarrel. En toe merk sy dat die vyand ’n ander koers ingeslaan het. Terug na die vallei.

Sy kom effens orent. Kyk rond. Toe sien sy die konyn. Haar eerste instink is om te skiet. Hulle kan geen geleentheid om voedsel te bekom laat verbygaan nie. Sy was voorheen ’n diereregte-aktivis, maar daar is geen plek meer vir sentiment nie. Samanda lê aan – en kyk verbaas op. Die klein knaagdier het verdwyn.

Sy tik op kaptein Leia Vestra se skouer. Samanda wys na die digbegroeide kranse bokant hulle en dan met twee vingers na haar oë.

Die ander twee knik. Sy het ’n skuilplek gewaar. Met ’n krom vinger versoek sy dat hulle haar volg. Hulle verstaan nie waarheen nie, maar besef dat daar nie tyd is vir redekawel nie. Hulle is al drie veterane van die Laaste Apokaliptiese Oorlog, soos die media dit gedoop het. Toe daar nog ’n media was.

’n Geritsel in die bossies trek hulle aandag. Kommandeur Wilf Beaudin wys met sy palm ondertoe. Hulle versteen. Toe verskyn ’n maer brak tussen die ruigtes. Hy sien hulle en trek sy stert tussen sy bene in, sy oë rooi in die vreemde vals lig. Toe draai hy om en stert steeds tussen sy bene draf hy weg. Die drie kamerade ontspan effens.

Om die spanning te verlig vra Wilf: “Het ek julle al die storie van die groen hond vertel?”

“Liewer nie nou nie – ek wil graag vergeet dat ek daai een gesien het.” Die lang blondine trek ’n vuil handskoen uit en vee oor haar besmeerde gesig. Leia is moeg. Tot die dood toe. Hulle almal is.

Die klein donkerkop knik instemmend. “Veral aangesien dit dalk die laaste hond is wat ons ooit sal sien.”

“Sal ons kyk wat Samanda gesien het?” sê-vra Wilf, sy stem belaai met dringendheid. Die twee vroue laat sak hulle gewere en hulle stap aan na die donker kol teen die berghang. Dis soos ’n kil oog wat hulle aanstaar – ’n grot. Dié Grot.

Wilf kyk eers rond, dan wuif hy hulle vorentoe. Met hulle gewere gereed skuifel hulle behoedsaam nader, nie seker of hulle verheug of bevrees moet wees nie: dit ís tog die plek, die doel van hulle missie. So lyk dit. Maar nou dat hulle daar is, wat gaan hulle daar aantref?

* * *

UIT DIE SKADUWEE KOM ’n roering. Die lug vibreer in sy keel. Toe raak die groen vuur van sy oë sigbaar. Sy brul is soos ’n hoes; die naaste wat ’n groot kat aan blaf kan kom.

Die man kyk op, glimlag. “Jabado.” Dis ’n groet, ’n erkenning van kameraadskap. Die swart luiperd loop geruisloos tot by sy ewekleurige maat en laat sy kop sak. ’n Vlymskerp nael gly uit die man se wysvinger. Ingedagte krap die man met die geel oë eers agter sy eie oor en toe ook agter dié van Jabado. Die luiperd steun tevrede en gaan lê styf teen die man.

Hoog op ’n krans sit hulle en kyk uit oor hulle domein wat strek sover die oog kan sien. Die man weet dat agter die horison ander moontlikhede lê. En hy wonder daaroor.

Die luiperd, daarenteen, is tevrede met wat hy sien en dink nie verder nie. Arjan trek sy lang bene op en rus sy ken op sy knieë. Die spiere kabbel onder sy vel soos hy sy massiewe arms om sy bene vou. Toe gaan sy oë ook toe soos Jabado s’n. Saam dut hulle tevrede, in vrede. Lewend vír en ín die oomblik, soos katte maak.

Onder in die woud ritsel die struikgewas skielik, gevolg deur ’n gesnuffel en gesnork. Boraks – die wildevarkspesie wat hier algemeen voorkom. Daar is vier van hulle – twee kleintjies by hulle ouers. Jabado se ore beweeg effens, maar die oerwoudgod roer nie. Hy is nie honger nie. Hy voel ook nie bedreig nie. Hier is hy die een wat gevrees word.

In die weste gaan die groot rooi son onder. Die naglewe het begin. Jagters soek prooi, en prooi kruip weg so goed as hulle kan. Behawe gedugte boraks. Hulle vertrou op hulle spoed, krag en slagtande.

Dit sal egter net ’n rukkie donker wees terwyl die twee buurplanete, die groot geel Genumo en die klein blouerige Aerani met sy yl, ellipsvormige asteroïede-ring genoeg lig van hulle af reflekteer om die kort fase van pikdonkerte hier op Terraduo te verlig. Eers kom die kleiner een aan die beurt – Aerani, wat skone maagd beteken. Volgens die plaaslike bevolking, beide die Errati en hulle noordelike nasiegenote, word Aerani elke nag verkrag. En bedags herwin sy haar maagdelikheid, net om dieselfde aaklige lot te herleef.

Maar Arjan glo nie in mites nie en steur hom nie aan legendes nie al is hy self ’n lewende legende: die een konstante waarheid waarin sy vyande gerus maar kan glo. Die luiperdman is self nie aldag seker wat waar en werklik is nie, net dat hy bestaan – maak dit saak waarom? Tyd sal wel leer, en wat moet gebeur sál. Vir die pragmatis is oorlewing die enigste bewys van waarheid.

Geleidelik wyk die donker, en skemer verander in amper-dag. Die twee mane skyn hulle lig nou helder op Terraduo. Aerani se “tyd van lyding” het weer aangebreek, want die enorme blink kop van Genumo die Reus verskyn in die ooste. Aerani verdof wanneer Genumo se skaduwee oor haar val.

Hier op Terraduo is dit nou amper so helder lig as bedags, dog die kleur van die lug is nie ligroos nie, maar ’n maroen tint, die kleur van onsuiwer bloed. Gaandeweg raak die lug steeds ligter totdat dit ’n diep pienk is. Misterieus, essensieel vroulik. So is Terraduo, hulle moeder.

Prof Kit sê op Genumo is die lug geel bedags en oranje tot amper bruin snags. Genumo, die Groot Gele, waar die berugte Gryliks woon, dink Arjan en sy oë blits. Sy gesig is skielik vertrek in ’n moorddadige weergawe van die normaalweg aantreklike man-dier wat hy is. Die donkerrooi hare op sy kop staan orent en sy lang vlymskerp naels gly uit hulle skedes. Jabado spits sy ore en kyk reguit in Arjan se oë. Sy simpatieke grom wys dat hy verstaan waaroor dit gaan.

Genumo ... Ook plaaslik bekend onder ander name, maar sedert die Gryliks daar oorgeneem het en ook hier op Terraduo begin besoek aflê het, ken almal dit as Genumo. Die naam word onmiddellik aan die gevaarlike parasiete op die groot planeet gekoppel. Oor die kleiner susterplaneet tussen Genumo en Terraduo weet Arjan min.

Woon enigiemand nog op Aerani? wonder Arjan. Daar was eens ’n tronkkolonie. Só het Prof Kit eenkeer gesê.

“Wat is ’n tronk?” wou hy weet, maar die ou man het hom geïgnoreer – soos gewoonlik was sy gedagtes alweer elders. Arjan het in een van die Professor se boeke geblaai. “Tronk” ... Die idee van inperking het hom laat ril.

Maar deur wie is die plek gestig en deur wie bevolk? Hy sal Prof Kit weer vra, wanneer hy nie werk nie. As iemand sou weet is dit hy wat al so lank hier is.

Prof Kit het op een of ander wyse iets te doen met al die lewende wesens waaraan ek kan dink, mymer Arjan. Hy voel ’n vae onrustigheid in hom wanneer hy hieraan dink. Daar is baie wat die ou man nie oor praat nie, maar die luiperdman vermoed dat daar baie is wat dié man gedoen het waaroor liewer nie gepraat móét word nie. Beide Arjan se menslike logika en sy dierlike instink sê hom dat Professor Kitakilus ’n donker kant het. Donkerder as die voornag van Terraduo.

Arjan glimlag “Maar ek kan in stikdonker sien. Selfs beter as jy, Jabado.” Jabado grom sag en Arjan wonder hoekom sy bloedbroer so anders oor Prof Kit voel. Miskien is dit omdat Jabado meer op instink staatmaak? Is die ou man te menslik na Jabado se smaak?

Hy glimlag toe hy die dubbele betekenis hiervan besef. Jabado het darem nog nooit ’n lus vir mensvleis getoon nie. Hoop dit bly so, dink Arjan. Dit sal dinge eenvoudiger hou ... báie eenvoudiger.

Onder in die valleie lê die uitgestrekte woude, ruig soos ’n digte warm donker pels gesprei oor al wat leef en sterf in hierdie nag, soos soveel nagte tevore. Hier, in een van die valleie woon die Errati-stam, en hier slaap hulle onrustig.

Roofdiere soos die reuse luiperds, bekend as die Kinders van Arjan die Luiperdman, is op soek na prooi – om na hulle heerser te neem. Na hom wat die arme slagoffers lewend verslind.

Só lui die mites van die Errati, al vir so baie geslagte oorgedra dat dit so werklik is soos ’n boom of ’n klip. Juis daarom minag Arjan mites. En mense ook. Hulle vrees hom sonder dat hulle hom ken.

Eintlik, besluit hy, juis daarom. Hy het g’n kinders nie, ook nie Jabado nie. Altans, nie waarvan hy weet nie, en loer na sy maat. Jabado snork liggies.

* * *

GROOT VURE BRAND HOOG, want hier onder die blaredak is dit nie so lig soos langs die vlaktes rondom die mere nie. Daar gloei vulkaniese rots dofweg in die vals lig van die pseudo maan, die groot planeet Genumo.

By die wagposte van die omheinde stad MorriRaro staan brandwagte in groepies, altyd naby mekaar, want selfs die dapperste krygers weet hulle is nie opgewasse teen Arjan en sy vreesaanjaende onderdane nie.

In hulle bygelowige vrees het sommige van hulle hul koperbruin lywe met swart spikkels getatoeëer om ook soos luiperds te lyk, maar steeds verdwyn daar gereeld mense – veral jong meisies.

Toe MoTerro koning van die Errati geword het, het hy die gespikkeldes as afvalliges bestempel en hulle is uit die stam gedryf. Volgens gerugte is hulle deur die godin Sui’raga weggevoer na die Geel Planeet.

Van iewers het ’n boodskap gekom en met vrees en bewing gaan ’n kreet op. Van mond tot mond versprei dit deur die stad. Hier en daar loer iemand uit die hutte.

Sommiges trek hulle koppe vinnig terug, ander kom vinnig tot by die wagte en vra wat hulle weet, maar al wat hulle wys word is dat ’n brandende vinger ’n blink streep oor die lug getrek het. Die vinger het in hulle rigting gewys, stamel een van die ooggetuies en ’n siddering trek deur die mense van MorriRaro.

Die nuus versprei vinniger as ’n veldbrand, en dit word met groeiende paniek begroet. Vroue trek hulle huilende kinders nader en soen hulle om hulle stil te maak, en om hulle dalk vir oulaas te groet. Kinderlose pare begin mekaar koorsagtig nadertrek.

Die Errati-stam beleef ’n oorlewingskrisis. En dit is nie die eerste maal nie.

Arjan raak liggies aan sy maat se nek en die groot liggaam kom onmiddellik in beweging. Jabado weet waarheen hulle op pad is. ’n Rilling trek oor sy skof en sy groen oë gloei van kwalik-beheerdse woede. Soos Arjan voel hy dat bloed met bloed vergeld moet word.

Vlugvoetig vir ’n man van twee meter en 130 kg beweeg die luiperdman met sy metgesel teen die koppie af en verdwyn geruisloos in die digte struikgewas waar varingagtige plante tot teen Arjan se skouers reik.

Hy draf nou gebukkend sodat net sy lang wapperende hare hier en daar sigbaar is wanneer hy oor ’n verrotte boomstomp of mosbedekte rots spring – ’n vlam in die skemer onder die bome wat skynbaar flikkerend dieper die woud in beweeg.

Maar die vuurvinger in die hemel is iets groter en heerliker: die hemelse strydwa van die songodin Sui’raga, sê die Errati. Sy het hulle vereer met ’n besoek van iewers ver uit die dieptes van die naghemel.

Hoewel daar geen pad is nie en die omgewing besaai is met natuurlike versperrings, bereik die twee spoedig hulle bestemming. Jabado hurk laag en uit sy maag rommel dit soos vingers wat oor ’n trom trippel. Die groot man-dier hurk langs hom. En toe maak hy dieselfde geluid.

Jabado kyk op na hom asof hy wil sê: “Regtig? Is jy ernstig?” Hulle oë ontmoet vinnig en die luiperd laat sy kop onderdanig sak.

Toe wag hy dat Arjan die leiding neem. Hy kyk net eenmaal rond en draf agter sy maat aan. Hulle is al lank saam, maar soms is dit nodig dat iemand die leiding móét neem. En in gevalle soos hierdie is hy verlig dat dit nie hy is nie, sy natuurlike individualisme vergete.

Arjan begryp sy kameraad se huiwering. Hulle was al voorheen in hierdie situasie en het ter nouernood daarvan afgekom. In hulle massas is die Errati beslis gedug. Veral gewapen met pyl-en-boog. Spoed en krag het die twee kamerade in oormaat, maar niemand is vinniger as ’n pyl nie.

Hulle sal moet padgee om ’n ander dag te veg. Of staatmaak op die verrassingselement.

* * *

DIE NAGSTILTE WORD skielik verbreek deur ’n harde sisgeluid. Stoom skiet uit ’n aantal openinge in die klein ovaalvormige tuig se bakwerk. Dan is dit weer stil en die oerwoudgeluide styg teen die mure van die groot donker piramide op tot heel bo waar Sui’raga geland het.

’n Gedeelte van die silwer koepel lig op en een van die twee insittendes klim uit. Vir ’n paar oomblikke kyk Sui’raga oor die see van bome uit wat sagte deinings maak soos die wind uit die noorde begin aanstoot. Toe gaan sy in by ’n opening in die struktuur waarop sy geland het. Die koepel gaan weer toe. In die klein tuig wag een groot figuur. Agter sy skynbaar dooie oë is ’n blou lig sigbaar. Toe beweeg sy hande na sy bors. En die lig verflou totdat dit byna onsigbaar is. Hy bly roerloos sit in die klein silwer tuig op die piramide.

Rondom hom is die naglopers van die oerwoud nog aan’t ontwaak. In die binneste van die piramide onder hom loop ook ’n roofdier. Maar sy hoef nie te jag nie.

Dit lyk asof die afgeplatte punt van die piramide in die naglug pols, soos ’n stomp goue pylpunt wat in bloed gedoop word. Dis stil bo-op die piramide. Ook rondom dit. Asof die vreemde struktuur tog deel is van die oerwoud wat so anders daar uitsien as die strakke, reglynige struktuur.

Die makabere figuur wat roerloos in die tuigie bly sit verbeel hom hy kan dit alles sien, die piramide, die woud, die mense daar onder, en hy dink: Hierdie gebou is die antitese van alles wat “natuur” is, dog, alles in die oneindige heelal, elke onderdeel daarvan is verbind en vorm só die oneindige geheel. Dimensies rondom of bo-oor of langsaan nóg dimensies, maar aaneengeskakel. Die heelal is so enorm groot en gevoelloos, maar hoe intelligenter sy onderdele is, hoe gevoelloser is hulle. Toe skakel sy brein af.

Die Errati het aan die godin se behoefte voldoen, sy is vir eers tevrede. Van haar hoef hulle nie bestraffing te vrees nie. Inteendeel, hulle moet seker maak sy word nie bedreig nie – daarom, toe een van die brandwagte op die buitenste grense van MorriRaro laat weet dat hy vir Arjan gewaar het, het MoTerro sy leermagte gemobiliseer.

Hy weet dat indien hulle die godin sien kom het, Arjan haar ook sou gesien het. Hulle weet ook – so het Sui’raga aan MoTerro vertel – dat Arjan haar wil doodmaak. Dis hulle plig om haar te beskerm wanneer sy uit die hemele neerdaal.

Daarom is dit nou ’n resies na die piramide van Sui’raga. Wie gaan eerste daar wees – die Errati of Arjan? Vir die Errati is die voortbestaan van hulle hele volk op die spel.

Só het MoTerro hulle vertel - die godin het in ’n visioen aan hom, haar uitverkorende verskyn en ’n verdoemende waarskuwing gerig.

* * *

“IN DIE HEELAL SWEEF sonnestelsels soos padda-eiers in ’n bodemlose poel slyk, alles losweg verbind asof met brose membrane wat gedurigdeur teen mekaar skuur en skeur, afhangend van die mate van wrywing wat toegepas word.”

Dis wat die Generaal gesê het. Aan die manier waarop hy dit gesê het, het Wilf besef dat hy self óf al baie daaroor gedink het en dit sy eie gevolgtrekking was, óf dat hy dié stelling iewers gelees het en daarmee saamstem. Want die uitdrukking in die ouer man se oë was veraf, verwonderd oor die werkinge van die heelal en ingenome dat die geheime daarvan algaande ontrafel word.

Hulle het in die ruïne van ’n wynkelder gesit, tussen dosyne oopgebarste vate – die kuipe het soos die ribbes van gestorwe diere gelyk – met die sporadiese gedreun van voertuie in die lug en op die grond wat Wilf senuagtig laat rondkyk het.

Hy en die Generaal, daar in die wrak van die Kaapse wynkultuur ... einlik ’n metafoor van die mensdom se beskawing in die geheel. Alles aan flarde, alles ontbloot as vlugtig en futiel, en die suur stank van ontbinding wat alles omhul.

Die ouer man het gespanne voorgekom; duidelik was die las van opperbevelhebber van alle Aardse, nee menslike magte, ’n geweldige las op sy skouers.

Verstaanbaar, het Wilf gedink, wie wil so iets op jou neem? Die Generaal het sy donker blik op die jong offisier laat rus, na die telekoms monitor aan sy arm gekyk en toe weer sydelings na hom geloer. Wat Generaal Attilorus gedink het weet Wilf nie, maar hy het erg kriewelrig begin voel.

Toe sê die Generaal: “Dit raak te warm hier. Ons fronte word van alle kante bedreig en daar is geen hulp waarop ons kan staatmaak nie.” Hy het dit emosieloos gesê, sonder die geringste sweem van bekommernis. Bloot ’n feit genoem waarop ag geslaan moet word.

Hulle het ’n hologram van die roete na Kaapstad bestudeer, die laaste buitepos van die ou republiek. Die hologram het die topografie van die area in detail getoon en moontlike struikelblokke was met polsende rooi merkers aangedui.

Wilf het gevoel hoe sy moed hom begewe. Daar was baie versperrings – die vyand het die hoof-verbindingslyne ernstig beskadig. Hy het gewens daar was vir hom ’n vegtuig, ’n kruiser, helipod – enigiets wat kan vlieg, beskikbaar. Hy is immers ’n vlieënier, nie ’n voetsoldaat nie.

Maar alle toerusting en wapentuig is nodig om die vyand se opmars te vertraag. Veral die laaste oorblyfsels van hulle lugmag.

Asof die Generaal Wilf se gedagtes kon lees het hy met ’n sug opgestaan en gesê: “Vra Kolonel Kikaga vir ’n seksie voetsoldate, en nog twee loodse. Méér kan ons nie afstaan nie. As julle onsuksesvol is, probeer minstens ’n helipod of twee buit en bring dit hierheen.” Hy het Wilf ’n ferm handdruk gegee. “Jy het jou bevele. Gaan nou. Daar is nie tyd om te mors nie,” was sy laaste woorde. In die agtergrond was daar ’n reeks ontploffings, elkeen nader aan hulle tydelike hoofkwartier.

Hulle is daar weg met tien soldate en nog twee helipod-vlieëniers. En nou is dit net hulle wat oor is. Die soldate het die drie lugmagoffisiere heldhaftig verdedig, maar teen ’n ontsettende prys: vier dae later was nog tien jong lewens daarmee heen. Kolonel Kikaga het, met die berg en see reeds in sig, skielik inmekaargesak.

Eers toe het die ander besef sy loop al drie dae met ’n wond in haar lae rug. Onder die oorhangende gevegsbaadjie het niemand die bloedkol gesien nie.

Maar hier is hulle nou, die doelwit is bereik. Die Generaal se bevele was duidelik: Bereik die berg, vind die grot, volg die instruksies aangaande die toestel. Die Transitor. En vind dan die Professor.

“Onthou Kommandeur Beaudin,” het Generaal Attilorus benadruk: “Die doel heilig die middele.” Die bonkige bevelvoerder het gesalueer en Wilf het geknik, die saluut beantwoord en sy bevele gaan uitvoer.

Nou knik Wilf weer, diep in gedagte. En soos hy tóé ook gedink het, dink hy weer: Makliker gesê as gedaan. En steeds voel die aaklige situasie en die ondraaglike verantwoordelikheid onwerklik.

* * *

VREES HANG STEEDS SOOS ’n rooi mis oor MorriRaro se inwoners. Die Raad van Oudstes probeer kalmte herstel, maar soos vasgekeerde diere dring hulle om die koning se hut saam. Uitroepe soos “Bloed op die Errari!” en “RaHagarrom”, oftewel “Die Einde van Dae” klink op en word vreesbevange herhaal, totdat net ’n geprewel oorbly wat al sagter raak soos die menigte bewus raak van Koning MoTerro se teenwoordigheid.

Sy armbande klingel as hy sy dik getatoeërde arms oplig. En stilte daal neer. ’n Stilte swaar van verwagting en hoop op uitkoms en oorlewing.

“My kinders!” Die gesette ou man se lang grys baard bewe, skynbaar van ontsteltenis. “My kinders, moenie vrees nie, ons weet wat ons moet doen, elkeen van ons.” Hy maak keel skoon. Die mense begin bedaar.

Die skare kyk na mekaar en dis asof die angs van hulle begin lig, weg in die donkerte waar duister demone MorriRaro klaarblyklik omsingel.

’n Duisend oë blink groot en pienk in die rooi nagskemer op Terraduo. Hulle weet egter duidelik nie waarvan die ou man praat nie. En dan kyk hulle weer vorentoe, onseker oor hulle eie onkunde, opnuut beïndruk deur die wysheid van MoTerro.

“Lank lewe MoTerro,” gaan ’n fluistering op. Dan raak die stemme al harder: “MoTerro sal ons lei! MoTerro en Sui’raga sal die Errari red!”

MoTerro weet hy het hulle nou waar hy hulle wil hê en dreun voort: “Ons wéét almal ... ons gló almal ... ons gáán haar beskerm!” “Sui’raga!” Nou verstaan die skare, en bulk soos ’n trop onthutste beeste “Sui’raga! Ons sal Sui’raga beskerm, en Sui’raga sal óns beskerm!”

MoTerro knik en grynslag. Vrees en onkunde – voeg dié twee byeen en dis maklik om te regeer. Hy knik weer, hierdie keer na sy Raad van Oudstes en verdwyn in sy hut. Die Oudstes beweeg onder die mense in en begin hulle organiseer.

Vroue en kinders keer terug na hulle hutte, steeds beangs, maar ietwat rustiger. Iemand het toe die nodige besluite geneem en iets sal gedoen word.

Die mans verdeel in regimente van veertig krygers, elke regiment onder leiding van ’n gesoute veteraan. Die Oudstes verdwyn nou ook vinnig na hulle woonplekke – hulle werk is nie om te sterf nie, maar om te besluit wie mag sterf; wie die eer beskore sal wees om vir sy volk, koning en les bes, hul godin die hoogste offer te bring.

Swaar gewapen met spiese, pyl-en-boog, ’n skild van gelooide dierevel en helms gemaak uit die kopbene van verslane vyande, sluit die laaste krygers by hulle kamerade aan.

In die verte hoor hulle skielik die gebrul van ’n luiperd en hulle oë word groot, maar hulle staan vas, vasbeslote om te veg vir eer en status, indien nie vir blote oorlewing nie. Hulle asems ruik na vrees, maar hulle lywe stink van testosteroon en adrenalien.

HeRitus, die dapperste onder hulle slaan met sy vuis op sy skild en lig sy wapens met sy ander hand. Oombliklik volg honderde ander vuiste, sodat dit klink soos donder wat skielik uit die grond opslaan.

En toe hef HeRitus die strydkreet aan: “Vir Sui’raga! Glorie of die dood!” Hy lig sy regterbeen hoog, huiwer, en stamp skielik met sy voet op die grond. Dan weer vuiste op die skilde. Herhaaldelik tril die grond en dreun die skilde en dan beweeg die hele menigte een tree vorentoe, nog een tree vorentoe, en so skuifel die krygers van MorriRaro ritmies en doelgerig agter hulle aanvoerder aan. Onstuitbaar op pad na die piramide.

